සෞදි ආරාබියේ සේවය කරන ශ්‍රී ලාංකික ශ්‍රමිකයන්ගේ සුරක්ෂිතතාව සම්බන්ධයෙන් විශේෂ විමර්ශනයක් සිදුකරන බව විදේශ කටයුතු අමාත්‍යංශය පවසයි.මැදපෙරදිග කලාපයේ ‍රටවල සේවය කරන ශ්‍රී ලාංකික ශ්‍රමිකයන්ගේ අයිතිවාසිකම් මෙන්ම සුබසාධන කටයුතු සම්බන්ධයෙන් නිරන්තරයෙන් සොයා බලා අවශ්‍ය ක්‍රියාමාර්ග ගන්නා බවද විදේශ කටයුතු අමාත්‍යාංශය සහ ශ්‍රී ලංකා විදේශ සේවා නියුක්ති කාර්යාංශය ඒකාබද්ධව මේ වැඩපිළිවෙල ක්‍රියාත්මක කරන බවද විදේශ කටයුතු අමාත්‍යාංශ පොදු සන්නිවේදන අංශයේ අධ්‍යක්ෂ ජනරාල් සරත් දිසානායක මහතා "දිනමිණ" ට පැවසීය.සෞදි අරාබියාවේ සේවය කළ ශ්‍රී ලාංකික ගෘහ සේවිකා රිසානා නෆීක් වෙත මරණ දඬුවම ලබාදීමත් සමඟ මේ සම්බන්ධයෙන් විශේෂ අවධානය යොමුකර තිබෙන අතර විදේශ කටයුතු අමාත්‍යාංශය සහ ශ්‍රී ලංකා විදේශ සේවා නියුක්ති කාර්යාංශය නියෝජනය කරමින් විදේශ රටවල පිහිටි තානාපති කාර්යාලයන්හි සේවය නිලධාරීන් මේ වෙනුවෙන් ක්‍රියාත්මක වන බවද ඒ මහතා සඳහන් කළේය.මේ නිලධාරීන් දැනුවත් කිරීමට විදේශ කටයුතු අමාත්‍යාංශය පියවර ගෙන තිබෙන අතර රාජ්‍යතාන්ත්‍රික මට්ටමින් ඒ සඳහා පියවර ගෙන තිපෙන බවද විදේශ රටවල සේවය කරන ශ්‍රී ලාංකික ශ්‍රමිකයන්ගේ ආරක්ෂාව, අයිතීන් සුබසාධන කටයුතු ආදී සෑම අවශ්‍යතාවයක්ම ඉටුකිරීම වෙනුවෙන් පියවර ගන්නා බවද විදේශ කටයුතු අමාත්‍යාංශය සඳහන් කරයි.මේ අතර විදේශ කටයුතු අමාත්‍යාංශ පොදු සන්නිවේදන අංශයේ අධ්‍යක්ෂ ජනරාල් සරත් දිසානායක මහතා සඳහන් කළේ සෞදි අරාබියාවේ ශ්‍රී ලංකා තානාපතිවරයා ශ්‍රී ලංකාවට කැඳවීමට තීරණය කළද ශ්‍රී ලංකාව සහ සෞදි අරාබියාව අතර තානාපති සබඳතා අඛණ්ඩවම ක්‍රියාත්මක වන බවයි..